./data/phi0914/phi00137/phi0914.phi00137.perseus-lat1.xml
Titus Livius (Livy)
interposita Smyrnaeorum brevis legatio est, quia non aderat       quidam Rhodiorum  collaudatis egregie Smyrnaeis, quod omnia ultima pati quam se       regi tradere maluissent, introducti Rhodii sunt   quorum princeps legationis expositis initiis amicitiae cum populo Romano       meritisque Rhodiorum Philippi prius, deinde Antiochi bello “  nihil“ inquit “nobis tota nostra actione, patres       conscripti, neque difficilius neque molestius est, quam quod cum Eumene nobis       disceptatio est,  cum quo uno maxime regum et       privatim singulis et, quod magis nos movet, publicum civitati nostrae hospitium       est   ceterum non animi nostri, patres       conscripti, nos, sed rerum natura, quae potentissima est, disiungit, ut nos       liberi etiam aliorum libertatis causam agamus, reges serva omnia et subiecta       imperio suo esse velint   utcumque tamen res sese habet, magis            verecundia nostra adversus regem nobis obstat, quam ipsa disceptatio aut       nobis impedita est aut vobis perplexam deliberationem praebitura videtur             nam si aliter socio atque amico regi et       bene merito hoc ipso in bello, de cuius praemiis agitur, honos haberi nullus       posset, nisi liberas civitates in servitutem traderetis ei, esset deliberatio       anceps,  ne aut regem amicum inhonoratum       dimitteretis, aut decederetis instituto vestro gloriamque Philippi bello partam       nunc servitute tot civitatium deformaretis;        sed ab hac necessitate aut gratiae in amicum minuendae aut gloriae vestrae       egregie vos fortuna vindicat  est enim deum benignitate non gloriosa magis quam       dives victoria vestra, quae vos facile isto velut aere alieno exsolvat             nam et Lycaonia et Phrygia utraque et       Pisidia omnis et Chersonesus quaeque circumiacent Europae,  in vestra sunt potestate, quarum una quaelibet regi adiecta       multiplicare regnum Eumenis potest, omnes vero datae maximis eum regibus       aequare   licet ergo vobis et praemiis belli       ditare  socios et non decedere instituto vestro et meminisse, quem titulum       praetenderitis prius adversus Philippum, nunc adversus Antiochum belli,            quid feceritis Philippo victo, quid nunc       a vobis, non magis quia fecistis, quam quia id vos facere decet, desideretur       atque expectetur  alia enim aliis et honesta et probabilis est causa armorum:            illi agrum, hi vicos, hi oppida, hi       portus oramque aliquam maris ut possideant; vos nec cupistis haec antequam       haberetis, nec nunc, cum orbis terrarum in dicione vestra sit, cupere potestis             pro dignitate et gloria apud omne humanum       genus, quod vestrum nomen imperiumque iuxta ac deos immortales iam pridem       intuetur, pugnastis  quae parare et quaerere arduum fuit, nescio an tueri       difficilius sit   gentis vetustissimae       nobilissimaeque vel fama rerum gestarum vel omni commendatione humanitatis       doctrinarumque tuendam ab servitio regio libertatem suscepistis; hoc patrocinium       receptae in fidem et clientelam vestram universae gentis perpetuum vos praestare       decet   non, quae in solo [modo] antiquo sunt,       Graecae magis urbes  sunt quam coloniae earum, illinc quondam profectae in Asiam;  nec terra mutata mutavit genus aut mores  certare       pio certamine cuiuslibet bonae artis ac virtutis ausi sumus cum parentibus       quaeque civitas et conditoribus suis   adistis       Graeciae, adistis Asiae urbes plerique: nisi quod longius a vobis absumus, nulla       vincimur alia re   Massiliensis, quos, si       natura insita velut ingenio terrae vinci posset, iam pridem efferassent tot       indomitae circumfusae gentes, in eo honore, in ea merito dignitate audimus apud       vos esse, ac si medium umbilicum Graeciae incolerent   non enim sonum modo linguae vestitumque et habitum, sed       ante omnia mores et leges et ingenium sincerum integrumque a contagione       accolarum servarunt   terminus est nunc       imperii vestri mons Taurus; quidquid intra eum cardinem est, nihil longinquum       vobis debet videri; quo arma vestra pervenerunt, eodem ius hinc profectum       perveniat   barbari, quibus pro legibus semper       dominorum imperia fuerunt, quo gaudent, reges habeant; Graeci suam  fortunam, vestros animos gerunt         domesticis quondam viribus etiam imperium amplectebantur; nunc imperium, ubi       est, ibi ut sit perpetuum, optant; libertatem vestris tueri armis satis habent,       quoniam suis non possunt   at enim quaedam       civitates cum Antiocho senserunt  et aliae prius cum Philippo, et cum Pyrrho       Tarentini; ne alios populos enumerem, Carthago libera cum suis legibus est             huic vestro exemplo quantum debeatis,       videte, patres conscripti; inducetis in animum negare Eumenis cupiditati, quod       iustissimae irae vestrae negastis   Rhodii et       in hoc et in omnibus bellis, quae in illa ora gessistis, quam forti fidelique       vos opera adiuverimus, vestro iudicio relinquimus  nunc in pace consilium id       adferimus, quod si comprobaritis, magnificentius vos victoria usos esse quam       vicisse omnes existimaturi sint ” apta magnitudini Romanae oratio visa est